**Comunicat de presă**

**28.08.2023**

**Institutul Național de Administrație a prezentat astăzi Proiectul de Strategie de formare în administrația publică 2023-2029**

**Ioana Melenciuc-Ioan, președintele INA: „****Scopul nostru comun este de a îmbunătăți calitatea serviciului public”**

Institutul Național de Administrație (INA) a organizat, astăzi, Conferința de încheiere a proiectului ***„Întărirea capacității INA privind dezvoltarea de studii/analize cu impact asupra sistemului de formare profesională în administrația publică”***, cod MySMIS 127558, cod SIPOCA 617. Proiectul a fost implementat de INA, în calitate de beneficiar, în parteneriat cu Secretariatul General al Guvernului (SGG) și Agenția Națională a Funcționarilor Publici (ANFP), beneficiind de asistență tehnică din partea Băncii Mondiale.

Obiectivele asumate și activitățile aferente acestora au contribuit la dezvoltarea sistemului de formare profesională în administrația publică, prin crearea Rețelei furnizorilor publici de formare pentru administrația publică – ReForm, prin dezvoltarea de programe pilot de formare specializată pentru mentori și pentru personalul nou intrat în administrație și prin elaborarea de metodologii privind evaluarea impactului formării specializate și perfecționării profesionale.

La conferință au fost dezbătute principalele realizări și obstacole întâmpinate în implementarea obiectivelor asumate în proiect, împreună cu reprezentanți ai organizațiilor din administrația publică centrală și locală, ai mediului academic și alte părți interesate. Elementul central al dezbaterii l-a reprezentat Proiectul de Strategie de formare în administrația publică 2023-2029, a cărei viziune este: *„Plus-valoare în serviciul public prin formare”.*

Ioana Melenciuc-Ioan, președintele INA: „Cooperarea inter-instituțională stă la baza unei viziuni integrate și coerente. Scopul nostru comun este de a îmbunătăți calitatea serviciului public, iar proiectul de strategie discutat astăzi este un pas important în această direcție. La baza elaborării acestui document a stat un efort comun, iar forma finală pe care aceasta o va avea va fi un rezultat al dialogului și al dezbaterii, având la bază principiul fundamental al interesului superior al cetățeanului. Pe această cale, vreau să mulțumesc partenerilor din proiect și să-i asigur că vom continua buna cooperare și pe viitor, atât în ceea ce privește strategia, cât și pe alte teme de interes pentru reforma administrației publice.”

Mihai-Alexandru Ghigiu, Șef al Cancelariei Prim-Ministrului: „Ca fost președinte al Institutului Național de Administrație, mă bucur să văd că la nivelul Institutului există continuitate și proiectele importante sunt gestionate într-o manieră profesionistă, un exemplu fiind chiar cel despre care discutăm astăzi. Cu această ocazie, vreau să-i felicit pe colegii mei de la INA și să-i asigur că, în limitele mandatului meu, sunt alături de ei în misiunea de creștere a perfomanței personalului din administrația publică prin programe de formare.”

Vasile-Felix Cozma, președintele Agenției Naționale a Funcționarilor Publici: „Colaborarea dintre ANFP, INA şi SGG în cadrul acestui proiect a fost una deosebit de valoroasă. Reforma funcţiei publice este unul dintre obiectivele majore asumate de instituţia pe care o reprezint. În cadrul acestui obiectiv, un rol important îl joacă calitatea oamenilor implicaţi în actul administrativ. Ca să funcţioneze, procesul de reformă are nevoie atât de suportul factorilor de decizie, cât şi de cel al oamenilor care implementează toate măsurile şi pun în aplicare politicile. O strategie de formare coerentă poate sprijini cu succes realizarea tuturor obiectivelor!”

*Cofinanțarea a fost asigurată prin Programul Operațional Capacitate Administrativă 2014-2020. Proiectul a avut un buget total de**6.182.472,73 lei, din care finanțare nerambursabilă de 5.774.803,20 lei, și o durată de 42 de luni. Livrabilele realizate în cadrul proiectului pot fi consultate accesând linkul:* [*https://bit.ly/3nQHFrt*](https://bit.ly/3nQHFrt)*.*